2003/190/EY: Komission päätös, tehty 18 päivänä maaliskuuta 2003, standardin EN 521:1998 (Erityiset nestekaasulaitteet — Vaatimukset kaasun höyrynpaineella toimiville kannettaville kaasulaitteille) 5.7.2.1 kohdan viitetietojen julkaisemisesta neuvoston direktiivin 90/396/ETY mukaisesti (ETA:n kannalta merkityksellinen teksti) (tiedoksiannettu numerolla K(2003) 711)



Virallinen lehti nro L 074 , 20/03/2003 s. 0028 - 0029



Komission päätös, tehty 18 päivänä maaliskuuta 2003, standardin EN 521:1998 (Erityiset nestekaasulaitteet - Vaatimukset kaasun höyrynpaineella toimiville kannettaville kaasulaitteille) 5.7.2.1 kohdan viitetietojen julkaisemisesta neuvoston direktiivin 90/396/ETY mukaisesti (tiedoksiannettu numerolla K(2003) 711) (ETA:n kannalta merkityksellinen teksti) (2003/190/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kaasumaisia polttoaineita käyttäviä laitteita koskevan jäsenvaltioiden lainsäädännön lähentämisestä 29 päivänä kesäkuuta 1990 annetun neuvoston direktiivin 90/396/ETY(1), sellaisena kuin se on muutettuna direktiivillä 93/68/ETY(2), ja erityisesti sen 6 artiklan 1 kohdan, ottaa huomioon teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetulla Euroopan parlamentin ja neuvoston direktiivillä 98/34/EY(3), sellaisena kuin se on muutettuna direktiivillä 98/48/EY(4), perustetun komitean lausunnon, sekä katsoo seuraavaa: (1) Direktiivin 90/396/ETY 2 artiklassa säädetään, että kaasulaitteita voidaan saattaa markkinoille ja ottaa käyttöön vain, jos ne eivät tavanomaisesti käytettyinä vaaranna omaisuutta tai ihmisten ja kotieläinten turvallisuutta. (2) Direktiivin 90/396/ETY 5 artiklan mukaan kaasulaitteiden katsotaan täyttävän kyseisen direktiivin 3 artiklassa tarkoitetut olennaiset vaatimukset, jos ne vastaavat niihin sovellettavia kansallisia standardeja, jotka ovat yhdenmukaistettujen standardien mukaisia. Yhdenmukaistettujen standardien viitenumerot on julkaistu Euroopan unionin virallisessa lehdessä. (3) Jäsenvaltioiden on julkaistava niiden kansallisten standardien viitenumerot, jotka vastaavat yhdenmukaistettuja standardeja, joiden viitenumerot on julkaistu Euroopan unionin virallisessa lehdessä. (4) Alankomaat on esittänyt virallisen vastalauseen, joka koskee Euroopan standardointikomitean (CEN) 21 päivänä toukokuuta 1997 hyväksymän standardin EN 521:1998 (Erityiset nestekaasulaitteet - Vaatimukset kaasun höyrynpaineella toimiville kannettaville kaasulaitteille) kohtaa 5.7.2.1 (puhkaistavalle säiliölle sovitetut laitteet). Standardin viitenumero on julkaistu Euroopan yhteisöjen virallisessa lehdessä 25 päivänä heinäkuuta 1998(5). Vastalauseen perusteena on, ettei standardi täysin täytä direktiivin 90/396/ETY olennaisia vaatimuksia. (5) Alankomaiden viranomaisten mukaan kannettavat (leirintä)nestekaasulaitteet, joissa kaasu syötetään polttimelle puhkaistavasta säiliöstä, voivat olla vaarallisia, mikäli säiliötä ei ole asennettu käyttöohjeiden mukaisesti. Tästä voi aiheutua kaasuvuotoja ja vakavia palovammoja. Alankomaiden viranomaisten mukaan ohjeiden vastainen käyttäytyminen on todennäköistä, koska kyseisiä laitteita käytetään normaalisti erityisolosuhteissa, kuten leirintäalueilla ja teltoissa vain lyhyen aikaa vuodesta. Kaikki laitteiden käyttäjät eivät tällöin lue käyttöohjeita tai siihen ei ole riittävästi valoa, joten on olemassa tosiasiallinen riski siitä, ettei käyttäjä asenna säiliötä asianmukaisesti. (6) Direktiivin 90/396/ETY mukaan kaikissa laitteissa on oltava niiden turvallista käyttöä edellyttävät tiedot sisältävät käyttö- ja huolto-ohjeet käyttäjälle. Tämä merkitsee, että direktiivin mukainen laitteiden turvallisuus edellyttää käyttäjien noudattavan kyseisiä ohjeita. (7) Vaikka Alankomaiden viranomaisten esille tuoma ongelma perustuu pääosin käyttäjien toimintaan, CEN:n olisi tutkittava mahdollisuutta parantaa kaasusäiliöiden asentamisen turvallisuutta ottaen huomioon käyttäjien toimintatapojen muutokset ja laitteiden käytön erityisolosuhteet. (8) Tämän vuoksi komissio pyytää CEN:iä toimittamaan tarkistetun standardin 521:1998 kahden vuoden kuluessa. Tämän valtuutuksen täytäntöönpanon jälkeen ja sen tulosten perusteella voidaan tehdä uusia päätöksiä voimassa olevasta standardista. (9) Vaatimustenmukaisuusolettamuksen perumisvaatimuksen osalta on otettava huomioon, että saatujen tietojen mukaan puhkaistavia kaasusäiliöitä on käytetty laajasti yli 30 vuotta. Niitä on myyty vuosittain yhteisössä noin 50 miljoonaa kappaletta. Aiheutuneiden onnettomuuksien määrä on erittäin vähäinen, kun niitä verrataan käytössä olevien säiliöiden määrään. (10) Lisäksi on otettava huomioon, että kannettaviin (leirintä)kaasulaitteisiin liittyy välttämättä kohonnut riski kaikissa olosuhteissa niiden käyttömuodoista johtuen (avotuli, kuuma alusta jne.). Virallisessa vastalauseessa mainitut riskit esiintyvät siten aina, kun käyttäjä ei toimi käyttöohjeiden mukaisesti. (11) Näin ollen on todettava, että standardin EN 521:1998 perusteella sekä Alankomaiden ja muiden maiden kansallisten viranomaisten, CEN:n ja teollisuuden edustajien toimittaman tiedon pohjalta sekä kaasulaitteiden asiantuntijaryhmän ja direktiivillä 98/34/EY perustetun komitean kuulemisen jälkeen standardin EN 521:1998 kohdan 5.7.2.1 vaatimustenmukaisuusolettamuksen peruminen ei vastaisi suhteellisuusperiaatetta eikä olisi siten perusteltua, ON TEHNYT TÄMÄN PÄÄTÖKSEN: 1 artikla Euroopan standardointikomitean (CEN) 21 päivänä toukokuuta 1997 hyväksymän ja ensimmäisen kerran 25 päivänä heinäkuuta 1998 Euroopan yhteisöjen virallisessa lehdessä julkaistun standardin EN 521:1998 (Erityiset nestekaasulaitteet - Vaatimukset kaasun höyrynpaineella toimiville kannettaville kaasulaitteille) viitetietoja ei poisteta Euroopan unionin virallisessa lehdessä julkaistujen standardien luettelosta. Standardin mukaisuus merkitsee edelleen olettamusta direktiivin 90/396/ETY säännösten mukaisuudesta. 2 artikla Tämä päätös on osoitettu kaikille jäsenvaltioille. Tehty Brysselissä 18 päivänä maaliskuuta 2003. Komission puolesta Erkki Liikanen Komission jäsen (1) EYVL L 196, 26.7.1990, s. 15. (2) EYVL L 220, 30.8.1993, s. 1. (3) EYVL L 204, 21.7.1998, s. 37. (4) EYVL L 217, 5.8.1998, s. 18. (5) EYVL C 233, 25.7.1998, s. 16.